
סדר היום:	1.	הצעת חוק עבודת נשים (תיקון – היעדרות מעבודה של אם מאמצת), התשס"ג-2003, פ/540, של חה"כ עמיר פרץ, דוד טל ואילנה כהן


נכחו:

חברי הוועדה: 	שאול יהלום – היו"ר
אריה אלדד
אילנה כהן

מוזמנים:	עו"ד דן אורן	-	משרד המשפטים
	הילה מנור	-	משרד הבריאות
עו"ד דבורה אליעזר	-	לשכה משפטית, משרד התעשייה, המסחר והתעסוקה
עו"ד איילת ששון	-	הלשכה המשפטית, משרד הרווחה
עו"ד הלית כהן	-	מחלקה משפטית, שדולת הנשים
מרדכי רון	-	ממונה על קשרי חוץ, הסתדרות העובדים הלאומית בישראל
עו"ד מאירה בסוק	-	יועצת משפטית לדיני עבודה, ארגון נעמ"ת, ירושלים
חזקיה ישראל	-	התאחדות התעשיינים

ייעוץ משפטי:  	גיל שבתאי
	ירון סיני (מתמחה)

מנהלת הוועדה:	וילמה מאור

רשמה:	אירית שלהבת



הצעת חוק עבודת נשים (תיקון – היעדרות מעבודה של אם מאמצת), התשס"ג-2003, פ/540


היו"ר שאול יהלום:

	אני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק פרטית של חברי הכנסת עמיר פרץ, דוד טל ואילנה כהן: הצעת חוק עבודת נשים (תיקון – היעדרות מעבודה של אם מאמצת), התשס"ג-2003.

	אני קורא את דברי ההסבר: "חוק עבודת נשים, התשי"ד-1954 קובע כי שורת זכויות הניתנות לאם העובדת הביולוגית מוקנות גם למי שאימצה ילד. לעובדת היולדת הותרה היעדרות של שעה אחת ביום, ללא ניכוי משכרה, וזאת מתום חופשת הלידה עד תום ארבע חודשים מאותו יום, לשם טיפול ביילוד. לשון החוק מותירה ספק רב האם ההיעדרות המותרת כאמור חלה גם על אישה עובדת שקיבלה ילד לאימוץ."

	לפיכך, הצעת החוק קובעת, בין אם מדובר בילד ביולוגי ובין אם בילד מאומץ, אנחנו נותנים לאמא להיעדר שעה אחת ביום מעבודתה, עד 4 חודשים מתום חופשת האימוץ או מתום חופשת הלידה.

דבורה אליעזר:

	אנחנו במשרד התעשייה, המסחר והתעסוקה לא מתנגדים לעיקרון שבהצעת החוק. בעצם יש תסקיר חוק ממשלתי שמתייחס בדיוק לנושא הזה. בקריאה הטרומית הממשלה החליטה לתמוך בהצעת החוק, בכפוף לכך שחברי הכנסת המציעים יצטרפו להצעת החוק הממשלתית. הצעת החוק הממשלתית טרם הושלמה ואנחנו מבקשים לתת לנו ארכה.

אילנה כהן:

	עברה כבר שנה. 

דבורה אליעזר:

	את צודקת. אנחנו מבקשים זמן כדי להביא את הנושא שוב להחלטת ועדת שרים לענייני חקיקה לקראת קריאה שנייה ושלישית. 

היו"ר שאול יהלום:

	למה הממשלה לא מביאה את הצעת החוק?

דבורה אליעזר:

	הצעת החוק נמצאת עדיין בדיונים בין המשרדים המובילים, משרד הרווחה ומשרד התעשייה, המסחר והתעסוקה. הצעת החוק הממשלתית מתייחסת לא רק לאֵם מאמצת, אלא גם למשפחות אומנה ולמשפחות מיועדות. 

אילנה כהן:

	כמה זמן אתם רוצים? הרי עבר כבר זמן רב. את יודעת כמה ילדים נולדו באותה תקופה?

היו"ר שאול יהלום:

	הצעת החוק הפרטית הונחה על שולחן הכנסת ב-12.5.2003, לפני שנתיים. כעת אנחנו בתחילת חודש יוני 2005. 

דבורה אליעזר:

	נכון שעבר זמן רב. אנחנו מסכימים לעיקרון שבהצעת החוק, אלא מבקשים רק להביא את זה שוב לוועדת שרים לענייני חקיקה, כדי להביא לתמיכת הממשלה בהצעת החוק הזאת. 

היו"ר שאול יהלום ואילנה כהן:

	כמה זמן אתם צריכים?

אריה אלדד:

	הליך כזה אני לא מכיר, שהצעת חוק עברה בקריאה טרומית וצריך להביא אותה שוב לוועדת השרים לענייני חקיקה. 

דן אורן:

	לעתים נושאים מסוימים חוזרים לוועדת השרים לענייני חקיקה. 

היו"ר שאול יהלום:

	הם טוענים שהמציעים לא ממלאים את התחייבותם. הם התחייבו להמתין, ולכן המדינה צריכה כאילו להעניש אותם, אז הם יביאו את זה עוד פעם לוועדת השרים לענייני חקיקה. 

דבורה אליעזר:

	המדינה חייבת לתת את הדעת להצעת החוק. 

היו"ר שאול יהלום:

	חברת הכנסת אילנה כהן אומרת שהיא מוכנה להמתין עוד. כמה זמן לדעתך צריך לחכות?

דן אורן:

	נראה לי שלא תהיה לנו התנגדות שהליכי החקיקה יתקדמו, שיתפרסם נוסח כחול. אני חושב שלממשלה חשוב – וזה קורה פעמים רבות כאשר יש הצעת חוק פרטית ולצדה הצעת חוק ממשלתית שמסדירה את כל הנושא – חשוב לנו שהצעת החוק של חברי הכנסת עמיר פרץ, אילנה כהן ודוד טל תידון יחד עם הצעת החוק הממשלתית. אין לנו התנגדות לפרסום בכחול של הצעת החוק לאחר שעברה קריאה ראשונה. 

היו"ר שאול יהלום:

	אז חבל על הזמן. אנחנו מאשרים את החוק לקריאה ראשונה. 

חזקיה ישראל:

	אנחנו מבקשים לדעת מה גיל הילד. 

אריה אלדד:

	עד גיל 40 ...


חזקיה ישראל:

	במקור דובר על הנקה. בשנת 1990 שונה החוק. מאחר והצעת החוק מדברת על אימוץ, אני רוצה להבין מה הכוונה. האם מקרה של אימוץ ילד בן 17 נכלל בהצעת החוק?

הילה מנור:

	לא. חוק עבודת נשים, בסעיף שמתייחס לחופשת אימוץ, מדבר על זכאות לחופשת אימוץ לילד עד גיל 10.

היו"ר שאול יהלום:

	וכאן מדובר על 4 חודשים מתום חופשת האימוץ. 

חזקיה ישראל:

	כדי למנוע אי-הבנות אולי כדאי לציין את זה במפורש. 

הילה מנור:

	כתוב בחוק במפורש, מדובר על אימוץ של ילד עד גיל 10.

גיל שבתאי:

	אבל זה לא מופיע בסעיף הזה. בסעיף שאנחנו מתקנים אין הגבלה כזאת. 

הילה מנור:

	הסעיף שאנחנו מביאים מתייחס לכל חופשת האימוץ, כאשר הזכאות לחופשת אימוץ היא רק באימוץ ילד עד גיל 10. אין חופשת אימוץ באימוץ ילד אחרי גיל 10. 

היו"ר שאול יהלום:

	לא משנה. הרי אנחנו לא מקבלים כרגע את החוק באופן סופי. 

	אנחנו מעבירים את הצעת חוק עבודת נשים (תיקון – היעדרות מעבודה של אם מאמצת), התשס"ג-2003 לקריאה ראשונה. 

	כמה חודשים לדעתכם עלינו להמתין עד שתוגש הצעת החוק הממשלתית?

דן אורן:

	אני לא רוצה להתחייב בשם משרד התעשייה, המסחר והתעסוקה. זאת לא פעם ראשונה שמה שקורה בכנסת משמש זרז.

היו"ר שאול יהלום:

	אנחנו מאשרים את הצעת החוק כפי שהיא לקריאה ראשונה.

	אנחנו פונים למשרד התעשייה, המסחר והתעסוקה ונותנים לו 4 חודשים. מכיוון שהכנסת יוצאת לפגרה, עד נובמבר יש לכם 4-5 חודשים. 4 חודשים זה זמן סביר. אם לא תספיקו, לכל היותר תביאו חצי חוק, תיקון רק לסעיפים האלה ולא לחוק בכללותו. תביאו סעיפים של הממשלה ונשמח לאחד את הצעות החוק.

	כרגע אנחנו מאשרים את הצעת חוק עבודת נשים (תיקון – היעדרות מעבודה של אם מאמצת), התשס"ג-2003, לקריאה ראשונה ומברכים את המציעים. 

	חברת הכנסת אילנה כהן מקבלת על עצמה בשם היוזמים להמתין לאחר הקריאה הראשונה עוד 4 חודשים. הממשלה תשתדל להביא את הצעת החוק עד תחילת הכנס הבא של הכנסת, בחודש נובמבר 2005. אם הממשלה לא תביא את הצעת החוק, אז יהיה מקום לברר עם ועדת השרים לענייני החקיקה האם היא תומכת בהצעת החוק או לא תומכת בה. 

	תודה רבה. הישיבה נעולה. 


הישיבה ננעלה בשעה 12:15
